作者:沈佺期
標題:扈從出長安應制
內容:漢宅規模壯，周都景命隆。西賓讓東主，法駕幸天中。太史占星應，春官奏日同。旌門起長樂，帳殿出新豐。翕習黃山下，紆徐清渭東。金麾張畫月，珠幰戴松風。是節嚴陰始，寒郊散野蓬。薄霜沾上路，殘雪繞離宮。賜帛矜耆老，褰旒問小童。複除恩載洽，望秩禮新崇。臣忝承明召，多慚獻賦雄。